Sýslumaðurinn á Akranesi ánægður með lykilembættið - Skessuhorn - fréttir af Vesturlandi
05. janúar. 2006 08:24
Sýslumaðurinn á Akranesi ánægður með lykilembættið
Ólafur Þór Hauksson sýslumaður á Akranesi er ánægður með þær breytingar sem Björn Bjarnason dómsmálaráðherra kynnti í gær á tillögum um nýskipan lögreglumála. Eins og fram kom í frétt Skessuhorns í gær verður sýslumannsembættið á Akranesi svokallað lykilembætti í stað Borgarness, eins og upphaflegar var lagt til. Dómsmálaráðherra mun á vorþingi leggja fram frumvarp til breytinga á lögreglulögum. <?xml:namespace prefix = o ns = "urn:schemas-microsoft-com:office:office" />
Þegar upphaflegar tillögur nefndar um nýskipan lögreglumála voru kynntar í haust gagnrýndi Ólafur Þór þær og taldi rétt að lykilembættið yrði á Akranesi meðal annars vegna rannsóknardeildarinnar sem þar hefði starfað um áratuga skeið. Á heimasíðu sinni lýsir Björn Bjarnason ástæðum þess, að hann leggur til að Akranes verði lykilembætti en ekki Borgarnes, svo: „Ástæðuna fyrir því að ég valdi Akranes skýrði ég fyrir Páli sveitarstjóra(Páll Brynjarsson bæjarstjóri Borgarbyggðar-innsk. blm) og samstarfsfólki hans á fundi í ráðuneytinu, en rök mín eru þau, að löng og góð reynsla er af rannsókn lögreglumála á Akranesi, en lykilembætti gegna einmitt lykilhlutverki á því sviði. Taldi ég, að sú efnislega ástæða ætti að vega þyngra en lega Borgarness.“<?xml:namespace prefix = o ns = "urn:schemas-microsoft-com:office:office" />
Ólafur Þór segir að frá því að upphaflegar tillögur nefndarinnar lágu fyrir hafi hann kynnt sjónarmið sín fyrir nefndarmönnum. Hann hafi lagt áherslu á að endanleg ákvörðun yrði tekin á faglegum grunni og að sínu mati hafi það orðið niðurstaðan. Nefndin og síðar ráðherra hafi fallist á þau rök að ekki væri ástæða til að hrófla við þeirri starfsemi sem byggð hefur verið upp hjá embættinu á Akranesi á undanförnum áratugum. Hann vonast til þess að frumvarp ráðherra nái fram að ganga á vorþingi. „Við sem störfum hjá lögreglustjóraembættinu á Akranesi erum reiðubúin til þjónustu við önnur embætti á Vesturlandi sem lykilembætti og vonumst eftir góðu samstarfi við starfsfólk annarra embætta, sveitastjórnir sem og íbúa alla“ segir Ólafur Þór.
Aðspurður hvort þessar breytingar nú séu fyrirboði frekari breytinga á skipulagi sýslumannsembættanna til dæmis í þá átt að þeim fækki vill hann ekkert segja til um. „Það hefur mikil umræða farið fram um þessi mál á liðnum árum. Að mínu mati eru flestir sýslumenn búnir undir það að með tíð og tíma verði einhverjar breytingar gerðar á skipulagi embættanna. Hverjar þær verða og hversu hratt þær gerast treysti ég mér ekki til að segja til um“ segir Ólafur Þór.